Ir-Regolament tal-Kunsill(KE) Nru 905/98
tas-27 ta'April 1998
li jemenda r-Regolament (KE) Nru 384/96 dwar il-protezzjoni kontra importazzjonijiet li huma l-oġġett ta' dumping minn pajjiżi li mhumiex membri tal-Komunità Ewropea
IL-KUNSILL TA' L-UNJONI EWROPEA,
Wara li kkunsidrat t-Trattat li jistabbilixxi l-Komunità Ewropea, u b'mod partikolari l-Artikolu 113 tiegħu,
Wara li kkunsidrat l-proposta mill-Kummissjoni,
Billi bir-Regolament (KE) Nru 384/96 [1] (minn issa ‘l quddiem imsejjaħ "ir-Regolament Bażiku Kontra Dumping") il-Kunsill addotta regoli komuni għall-protezzjoni kontra l-importazzjonijiet li huma l-oġġett ta' dumping minn pajjiżi li mhumiex membri tal-Komunità Ewropea;
Billi bir-Regolament (KE) Nru 519/94 [2] il-Kunsill addotta regoli komuni għall-importazzjonijiet minn ċerti pajjiżi terzi li huma mniżżla fil-lista fl-Anness I;
Billi l-Artikolu 2(7) tar-Regolament (KE) Nru 384/96 jistabilixxi illi, fil-każ ta' importazzjonijiet minn pajjiżi li ma għandhomx ekonomija ħielsa tas-suq u, b'mod partikolari dawk il-pajjiżi li għalihom japplika r-Regolament (KE) Nru 519/94, il-valur normali għandu jiġi stabilit fuq il-bażi tal-prezz jew il-valur maħdum f'pajjiż terz b'ekonomija analoga tas-suq;
Billi l-proċess tar-riforma fir-Russja u fir-Repubblika Popolari taċ-Ċina bidel l-ekonomiji tagħhom mill-qiegħ u wassal għall-ħolqien ta' ditti li għalihom jipprevalu l-kondizzjonijiet ta' l-ekonomija tas-suq; billi b'riżultat ta' dan iż-żewġ pajjiżi tbiegħdu miċ-ċirkostanzi ekonomiċi li spiraw l-użu tal-metodu tal-pajjiż analogu;
Billi huwa xieraq illi tiġi riveduta l-prattika Komunitarja kontra dumping sabiex ikunu jistgħu jitqiesu l-kondizzjonijiet ekonomiċi mibdula fir-Russja u fir-Repubblika Popolari taċ-Ċina; billi, b'mod partikolari, huwa xieraq li jiġi speċifikat illi l-valur normali jista' jiġi stabilit skond ir-regoli li japplikaw għall-pajjiżi b'ekonomija tas-suq fil-każijiet fejn jista' jiġi muri illi l-kondizzjonijiet tas-suq jipprevalu għal produttur jew iktar bla ħsara għal investigazzjoni li jkollha x'taqsam mal-fabbrikazzjoni u l-bejgħ tal-prodott interessat;
Billi huwa xieraq li jiġi speċifikat illi jrid jitwettaq eżami dwar jekk jipprevalux il-kondizzjonijiet tas-suq jew le fuq il-bażi tal-pretensjonijiet issostanzjati kif xieraq minn produttur jew iktar bla ħsara għal investigazzjoni minn dawk li jixtiequ jibbenefikaw mill-possibilità li jkollhom il-valur normali stabilit fuq il-bażi tar-regoli li japplikaw għall-pajjiżi b'ekonomija tas-suq;
Billi, sabiex tiġi introdotta l-prattika riveduta bla ma taffettwa r-regoli komuni għall-importazzjonijiet rigward ir-Russja u r-Repubblika Popolari taċ-Ċina, ikun xieraq illi titneħħa mill-Artikolu 2(7) tar-Regolament Basiku Kontra dumping ir-referenza għal-lista tal-pajjiżi mehmuża mar-Regolament (KE) Nru 519/94 u li tiżdied minflokha, f'nota fil-qiegħ tal-paġna, il-lista riveduta tal-pajjiżi interessati,
ADDOTTA DAN IR-REGOLAMENT:
Artikolu 1
Artikolu 2(7) tar-Regolament (KE) Nru 384/96 għandu jiġi mibdul b'dan li ġej:
"7. (a) Fil-każ ta' l-importazzjonijiet minn pajjiżi li ma għandhomx l-ekonomija tas-suq [3], il-valur normali għandu jiġi stabilit fuq il-bażi tal-prezz jew tal-valur maħdum f'pajjiż terz b'ekonomija tas-suq, jew il-prezz minn dan il-pajjiż terz għall-pajjiżi l-oħra, inkluża l-Komunità, jew fejn dawn ma jkunux possibbli, fuq kull bażi oħra raġjonevoli, inkluż il-prezz attwalment imħallas jew li jrid jitħallas fil-Komunità għal prodott simili, aġġustat kif xieraq jekk meħtieġ għalbiex jinkludi marġni ta' profitt raġjonevoli.
Għandu jiġi magħżul pajjiż terz xieraq b'ekonomija tas-suq b'manjiera li ma tkunx irraġjonevoli, filwaqt jitqies kull tagħrif ta' min joqgħod fuqu li jkun disponibbli fiż-żmien tal-għażla. Għandhom jitqiesu wkoll il-limiti taż-żmien; fejn xieraq, għandu jiġi wżat pajjiż terz b'ekonomija tas-suq li huwa bla ħsara għall-istess investigazzjoni.
Il-partijiet fl-investigazzjoni għandhom jiġu mgħarrfa ftit wara l-bidu tagħha (l-investigazzjoni) bil-pajjiż terz b'ekonomija tas-suq previst u għandhom jingħataw għaxart ijiem żmien sabiex jikkommentaw.
(b) Fl-investigazzjonijiet kontra dumping li jirrigwardaw l-importazzjonijiet mill-Federazzjoni Russa u mir-Repubblika Popolari taċ-Ċina, il-valur normali irid jiġi stabilit skond il-paragrafi 1 u 6, jekk ikun muri, fuq il-bażi tal-pretensjonijiet issostanzjati kif xieraq minn produttur jew iktar bla ħsara għall-investigazzjoni u skond il-kriterji u l-proċeduri stabiliti fis-subparagrafu (ċ) illi jipprevalu l-kondizzjonijiet ta' l-ekonomija tas-suq għal dan il-produttur jew dawn il-produtturi rigward il-fabbrikazzjoni u l-bejgħ tal-prodott simili interessat. Meta dan ma jkunx il-każ, għandhom japplikaw ir-regoli stabiliti fis-subparagrafu (a).
(ċ) Pretensjoni skond is-subparagrafu (b) trid issir bil-kitba u jkun fiha biżżejjed evidenza illi l-produttur jopera skond il-kondizzjonijiet ta' l-ekonomija tas-suq, jiġifieri jekk:
- id-deċiżjonijiet tad-ditti rigward il-prezzijiet, l-infiq u inputs oħra, li jinkludu per eżempju l-materja prima, l-ispejjeż fuq it-teknoloġija u tax-xogħol, il-produzzjoni, il-bejgħ u l-investimenti, isiru bi tweġiba għas-sinjali tas-suq filwaqt li jirriflettu l-provvista u d-domanda, u mingħajr interferenza sinifikanti mill-Istat f'dan ir-rigward, u n-nefqiet fuq inputs maġġuri jirriflettu sostanzjalment il-valuri tas-suq,
- id-ditti jkollhom sett ċar ta' reġistrazzjonijiet bażiċi tal-kontabilità li jiġu verifikati indipendentement skond l-i standards internazzjonali tal-kontabilità u jiġu applikati għall-għanijiet kollha,
- l-ispejjeż tal-produzzjoni u s-sitwazzjoni finanzjarja tad-ditti mhumiex soġġetti għal distorsjoni sinjifikanti miġrur mis-sistema ekonomika ta' qabel li ma kienitx tas-suq, b'mod partikolari fejn għandhom x'jaqsmu l-iżvalutar tal-beni, qtugħ ieħor mill-kontijiet, in-negozju bl-iskambju ta' l-oġġetti u l-ħlas permezz ta' kumpens għad-djun,
- id-ditti interessati huma bla ħsara għall-falliment u għal-liġijiet tal-proprjetà li jiggarantixxu ċ-ċertezza u l-istabilità legali għall-operazzjoni tad-ditti, u
- il-konversjonijiet tar-rati tal-kambju jitwettqu bir-rata tas-suq.
Għandu jiġi stabilit jekk il-produttur jilħaqx il-kriterja msemmija hawn fuq fi żmien tliet xhur mill-bidu ta' l-investigazzjoni, wara konsultazzjoni speċifika tal-Kumitat Konsultattivi u wara li l-industrija tal-Komunità tkun ingħatat l-opportunità li tikkommenta. Din id-deċiżjoni għandha tibqa' fis-seħħ matul l-investigazzjoni kollha."
Artikolu 2
Dan ir-Regolament jidħol fis-seħħ fl-1 ta' Lulju 1998.
Għandukun japplika għall-investigazzjonijiet kollha kontra dumping wara d-data tad-dħul tiegħu fis-seħħ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-27 ta' April 1998.